[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.10.2006

COM(2006)620 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για την προετοιμασία της Ευρωμεσογειακής Διάσκεψης Υπουργών Εξωτερικών του Τάμπερε (27-28 Νοεμβρίου 2006) Η ευρωμεσογειακή εταιρική σχέση: έφτασε η ώρα για αποτελέσματα

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για την προετοιμασία της Ευρωμεσογειακής Διάσκεψης Υπουργών Εξωτερικών του Τάμπερε (27-28 Νοεμβρίου 2006) Η ευρωμεσογειακή εταιρική σχέση: έφτασε η ώρα για αποτελέσματα

1. Από δεκαετίας και πλέον, η ευρωμεσογειακή εταιρική σχέση αποτελεί κεντρικό πλαίσιο αναφοράς των σχέσεων μεταξύ της Ευρώπης και των εταίρων της Νότιας Μεσογείου[1]. Στη Σύνοδο Κορυφής της Βαρκελώνης του 2005, οι αρχηγοί κράτους και κυβερνήσεως θέσπισαν πενταετές πρόγραμμα εργασιών, το οποίο αποβλέπει, μεταξύ άλλων, στην προώθηση του πολιτικού διαλόγου και των μεταρρυθμίσεων, στην αντιμετώπιση των περιφερειακών και παγκόσμιων απειλών κατά της ασφάλειας και της σταθερότητας, στη στήριξη της βιώσιμης κοινωνικοοικονομικής ανάπτυξης, στην επίσπευση της πορείας προς τη δημιουργία ζώνης ελεύθερων συναλλαγών, στην ανάληψη δεσμεύσεων για την απορρύπανση της Μεσογείου, στην εντατικοποίηση της συνεργασίας στον τομέα της παιδείας και του πολιτισμού και, τέλος, στην επίλυση του προβλήματος των μεταναστευτικών ρευμάτων με τη βοήθεια συνολικής και ολοκληρωμένης προσέγγισης.

2. Υπό τις νέες δυσχερείς συνθήκες που επικρατούν στη Μέση Ανατολή, η ευρωμεσογειακή εταιρική σχέση αποκτά ακόμη μεγαλύτερη σημασία ως γενική δομή περιφερειακής συνεργασίας. Η βία και τα δεινά που υπέστησαν τα παλαιστινιακά εδάφη, ο Λίβανος και το Βόρειο Ισραήλ, το θέρος του 2006, έχουν υπογραμμίσει τη σημασία αναθέρμανσης της ειρηνευτικής διαδικασίας. Η ευρωπαϊκή συνεισφορά στην εφαρμογή της απόφασης 1701 του Συμβουλίου Ασφαλείας των Ηνωμένων Εθνών είναι σημαντική, όπως ήταν και η ταχεία ανταπόκριση της ΕΕ στις ανθρωπιστικές και περιβαλλοντικές ανάγκες κατά και μετά τη σύγκρουση. Εξίσου σημαντική είναι και η δέσμευση της ΕΕ να βοηθήσει την κυβέρνηση του Λιβάνου να πραγματοποιήσει τις αναγκαίες μεταρρυθμίσεις στον πολιτικό, οικονομικό και κοινωνικό τομέα, αλλά και στον τομέα της ασφάλειας, δέσμευση που παρέχει το πλαίσιο συνδρομής της ΕΕ για την ανασυγκρότηση και την αποκατάσταση. Το Συμβούλιο έχει εκφράσει σθεναρά τη βούληση να δει όλα τα μέρη της περιοχής να διαδραματίζουν εποικοδομητικό ρόλο στην εφαρμογή της απόφασης 1701 του Συμβουλίου Ασφαλείας των Ηνωμένων Εθνών.

3. Τα γεγονότα που συντάραξαν τα παλαιστινιακά εδάφη καταδεικνύουν πόσο σημαντική είναι η βοήθεια της ΕΕ για την παροχή βασικών υπηρεσιών στον παλαιστινιακό πληθυσμό και πόσο σημαντικό είναι να διατηρήσει η ΕΕ τη δέσμευσή της για την αντιμετώπιση των θεμάτων κυκλοφορίας και πρόσβασης. Η ΕΕ έχει κινητοποιήσει περισσότερους πόρους από ποτέ για να αντιμετωπίσει τις επείγουσες ανάγκες του παλαιστινιακού λαού, μεταξύ άλλων μέσω του Προσωρινού Διεθνούς Μηχανισμού (ΤΙΜ) που, κατά τους τελευταίους αυτούς μήνες έχει επιτρέψει να διοχετευθούν σημαντικοί πόροι απευθείας στον παλαιστινιακό λαό, και του οποίου η ισχύς έχει παραταθεί. Οι πρόσφατες δραματικές εξελίξεις καταδεικνύουν επίσης την επιτακτική ανάγκη να αποκηρυχθούν η βία και το μίσος και να οικοδομηθεί κλίμα ειρήνης και εμπιστοσύνης. Η ΕΕ είναι πεπεισμένη ότι δεν υπάρχουν στρατιωτικές ή μονομερείς λύσεις στα προβλήματα της Μέσης Ανατολής. Η διαρκής ειρήνη και ασφάλεια στην περιοχή μπορούν να κατοχυρωθούν μόνο με τη συνολική διευθέτηση της ισραηλο-παλαιστινιακής διένεξης, με την αναζήτηση λύσης κατόπιν διαπραγματεύσεων για τη συνύπαρξη των δύο κρατών.

4. Η ευρωμεσογειακή εταιρική σχέση εισέρχεται τώρα σε νέα φάση καθοριστικής σημασίας, κατά την οποία οι προσπάθειες πρέπει να συγκεντρωθούν στην επίτευξη των στόχων που συμφωνήθηκαν στη Σύνοδο Κορυφής της Βαρκελώνης ώστε να δοθεί απάντηση στις υψηλές προσδοκίες των κυβερνήσεων και της κοινωνίας των πολιτών. Ο πρωταρχικός στόχος της διαδικασίας της Βαρκελώνης είναι να αναπτυχθεί η περιφερειακή διάσταση μιας συνολικής εταιρικής σχέσης μεταξύ της Ευρώπης και της Νότιας Μεσογείου, με βάση την Ευρωπαϊκή Πολιτική Γειτονίας, μια πολιτική προσανατολισμένη στην επίτευξη αποτελεσμάτων. Η ευρωμεσογειακή εταιρική σχέση λειτουργεί σε συνέργεια με την Ευρωπαϊκή Πολιτική Γειτονίας και παραμένει το μοναδικό περιφερειακό φόρουμ, όπου είναι εφικτός ο διάλογος επί θεμάτων πολιτικής και ασφάλειας μεταξύ όλων των ευρωμεσογειακών εταίρων, όπου μπορεί να συζητηθεί η περιφερειακή ολοκλήρωση ως παράγων σταθερότητας και οικονομικής μεγέθυνσης και να ληφθούν σχετικές αποφάσεις, και, τέλος, όπου μπορεί να εξεταστεί η περιφερειακή συνιστώσα των στρατηγικών ζητημάτων, όπως της βιώσιμης ενέργειας, της περιβαλλοντικής πολιτικής, των μεταφορών, της μείωσης της φτώχειας, της ενίσχυσης του ρόλου των γυναικών στην κοινωνία και της μετανάστευσης.

5. Ο στόχος της παρούσας κοινοποίησης είναι τριπλός:

α) να αξιολογηθούν οι εργασίες που έχουν πραγματοποιηθεί από τη Σύνοδο Κορυφής της Βαρκελώνης του 2005 και μετά·

β) να προετοιμαστεί η προσεχής Ευρωμεσογειακή Διάσκεψη Υπουργών Εξωτερικών του Τάμπερε, με το να προταθούν προτεραιότητες για την εφαρμογή του πενταετούς προγράμματος εργασιών για το 2007 και του κώδικα δεοντολογίας για την καταπολέμηση της τρομοκρατίας· και

γ) να αναπτυχθεί περαιτέρω το θέμα των μεθόδων εργασίας στο πλαίσιο της εταιρικής σχέσης, ώστε να βελτιωθεί ο τρόπος λειτουργίας της διαδικασίας της Βαρκελώνης σύμφωνα με τις εισηγήσεις ορισμένων κρατών μελών της ΕΕ και των μεσογειακών εταίρων.

A) Εργασίες που έχουν πραγματοποιηθεί από τη Σύνοδο Κορυφής της Βαρκελώνης και μετά

1. Οι 35 εταίροι της διαδικασίας της Βαρκελώνης και η Ευρωπαϊκή Επιτροπή άρχισαν να εργάζονται για την εφαρμογή του πενταετούς προγράμματος εργασιών αμέσως μετά τη Σύνοδο Κορυφής της Βαρκελώνης. Επομένως, ως πρώτο έτος εφαρμογής, το 2006 είναι ένα έτος καθοριστικό.

2. Κατά την Αυστριακή Προεδρία, το πρώτο εξάμηνο του έτους , οι εταίροι διοργάνωσαν την Υπουργική Διάσκεψη στον τομέα του Εμπορίου , που πραγματοποιήθηκε στο Μαρακές, στις 24 Μαρτίου, κατά την οποία επανεξέτασαν την εφαρμογή του σχεδίου δράσης του Παλέρμο, επιβεβαίωσαν τη συνέχεια των προσπαθειών για την ελευθέρωση του εμπορίου, ιδίως μεταξύ των χωρών του Νότου και, ακόμη πιο σημαντικό, άρχισαν τις διαπραγματεύσεις στον τομέα των υπηρεσιών και του δικαιώματος εγκατάστασης. Αργότερα, κατά το δεύτερο εξάμηνο του έτους, στη Διάσκεψη της Τύνιδας (25-26 Ιουνίου), οι Υπουργοί Οικονομίας και Οικονομικών εξέτασαν τον τρόπο βελτίωσης της διαχείρισης των δημόσιων οικονομικών, βασικό στοιχείο μιας ευρύτατης ατζέντας που καλύπτει οικονομικά και δημοσιονομικά θέματα. Στις 22 και 23 Μαΐου 2006, στη Βιέννη, η Προεδρία και η Επιτροπή διοργάνωσαν από κοινού μια σημαντική συνάντηση για την " ξενοφοβία, το ρατσισμό και τα μέσα ενημέρωσης ", όπου συγκεντρώθηκαν επαγγελματίες των μέσων ενημέρωσης από την ευρωμεσογειακή περιοχή για να συζητήσουν με ποιους τρόπους μπορούν να αντιμετωπιστούν τα προβλήματα του ρατσισμού, της ξενοφοβίας και του μίσους, αλλά και να ενθαρρυνθεί ο σεβασμός όλων των θρησκειών και πολιτισμών. Η διάσκεψη αυτή κατέδειξε το σημαντικό ρόλο που μπορεί να διαδραματίσει η εταιρική σχέση για τη γεφύρωση των πολιτιστικών διαφορών στις δύο ακτές της Μεσογείου. Εξάλλου, στις 6 και 7 Ιουνίου, διεξήχθη στις Βρυξέλλες το ετήσιο σεμινάριο για την οικονομική μετάβαση (με θέμα "Συμμετοχή των εταίρων στην εσωτερική αγορά") και, στις 14 έως 16 Ιουνίου, διοργανώθηκε στο Ραμπάτ προπαρασκευαστική συνάντηση για την πρώτη Ευρωμεσογειακή Διάσκεψη σχετικά με το ρόλο των γυναικών στην κοινωνία . Ο διάλογος για την κοινωνία της πληροφορίας που έτυχε μεγάλης υποστήριξης στη Σύνοδο Υπουργών του Ντάνταλκ, τον Απρίλιο του 2006, εγκαινιάστηκε με τη διεξαγωγή του πρώτου Ευρωμεσογειακού Φόρουμ για την Κοινωνία της Πληροφορίας.

3. Ενόψει της διάσκεψης του Τάμπερε , υπό τη Φινλανδική Προεδρία κατά το δεύτερο εξάμηνο του έτους , οι εταίροι θα εξακολουθήσουν να εργάζονται στους τομείς της ισότητας των φύλων και του ρόλου των γυναικών στην κοινωνία . Μια πρώτη ευρωμεσογειακή συνάντηση στον τομέα αυτό θα διεξαχθεί στην Κωνσταντινούπολη, τον Νοέμβριο του 2006. Ύστερα από τη Σύνοδο Κορυφής της Βαρκελώνης, η οποία εγκαινίασε την πρωτοβουλία απορρύπανσης της Μεσογείου (Ορίζοντας 2020) και τις μεταγενέστερες συζητήσεις με τις χώρες-εταίρους και άλλους ενδιαφερόμενους φορείς της περιοχής (κοινωνία των πολιτών, επιχειρήσεις, περιφέρειες και πόλεις της λεκάνης της Μεσογείου), η Επιτροπή εκπόνησε ανακοίνωση με προτάσεις σχετικές με ένα χρονοδιάγραμμα μέτρων. Η συνάντηση των ευρωμεσογειακών Υπουργών Περιβάλλοντος , η οποία έχει προγραμματιστεί για τις 20 Νοεμβρίου 2006 στο Κάιρο, αναμένεται ότι θα οριστικοποιήσει και θα εγκρίνει το εν λόγω χρονοδιάγραμμα που καθορίζει τα στάδια για την εφαρμογή της πρωτοβουλίας "Ορίζοντας 2020". Οι ευρωμεσογειακοί Υπουργοί Βιομηχανίας , από την πλευρά τους, θα συναντηθούν στη Ρόδο για να καθορίσουν τους τομείς προτεραιότητας της οικονομικής συνεργασίας στο πλαίσιο της Ευρωπαϊκής Πολιτικής Γειτονίας, καθώς και για να ενισχύσουν τη συνεργασία τους στον τομέα της ανταγωνιστικότητας, της πρόσβασης στην αγορά, της καινοτομίας και των επενδύσεων. Οι εταίροι θα συνεχίσουν επίσης τις εργασίες τους για την προετοιμασία της ευρωμεσογειακής συνάντησης των αρμόδιων σε θέματα μετανάστευσης υπουργών, με τη διοργάνωση νέας συνάντησης ανώτατων ειδικών υπαλλήλων. Το Ευρωμεσογειακό Ενεργειακό Φόρουμ συνήλθε εκ νέου στις Βρυξέλλες, στις 21 Σεπτεμβρίου 2006, σε επίπεδο γενικών διευθυντών, για να προβεί σε απολογισμό της προόδου της συνεργασίας στον ενεργειακό τομέα και να αρχίσει να χαράσσει ευρωμεσογειακή ενεργειακή στρατηγική για το μέλλον (για την τριετία 2007-2010 και πέραν αυτής).

4. Από την πλευρά της, η Ευρωπαϊκή Επιτροπή προετοιμάζει τα εθνικά και περιφερειακά έγγραφα στρατηγικής και ενδεικτικά προγράμματα , τα οποία θα δημιουργήσουν το πλαίσιο για την ευρωμεσογειακή εθνική και περιφερειακή χρηματοδοτική συνεργασία από το 2007 και μετά, δυνάμει του Νέου Ευρωπαϊκού Μέσου Γειτονίας και Εταιρικής Σχέσης (ENPI). Από το 2007 και μετά, με την επιφύλαξη επίσημης έγκρισης, η περιφερειακή στρατηγική και το ενδεικτικό πρόγραμμα θα δώσουν κυρίως έμφαση στη χρηματοδότηση των προτεραιοτήτων που προσδιορίζονται στο πενταετές πρόγραμμα εργασιών που εγκρίθηκε στη Σύνοδο Κορυφής της Βαρκελώνης.

5. Η Ευρωπαϊκή Επιτροπή αποδίδει ιδιαίτερη σημασία στο ρόλο της κοινωνίας των πολιτών στο πλαίσιο της διαδικασίας της Βαρκελώνης. Η Διάσκεψη των Ευρωμεσογειακών Υπουργών Εξωτερικών που θα πραγματοποιηθεί στο Τάμπερε θα δώσει στους εκπροσώπους της μη κυβερνητικής πλατφόρμας την ευκαιρία να παρουσιάσουν τα αποτελέσματα του φόρουμ των πολιτών που θα διεξαχθεί στο Μαρακές (3-5 Νοεμβρίου), του πρώτου φόρουμ που έχει ποτέ διοργανωθεί σε χώρα-εταίρο. Στο πλαίσιο αυτό, οι υπουργοί πρέπει να υποστηρίξουν τις πρωτοβουλίες που αποβλέπουν στην ενίσχυση του ρόλου και της θέσης της κοινωνίας των πολιτών στην εταιρική σχέση, ιδίως με την καθιέρωση μηχανισμών διαβουλεύσεων σε όλα τα επίπεδα. Θα μπορούσαν επομένως να δημιουργηθούν, στο προσεχές μέλλον, εθνικές μη κυβερνητικές πλατφόρμες που θα χρησιμεύουν ως μέσα εδραίωσης της ευρωμεσογειακής εταιρικής σχέσης.

B) ΔΕΚΑ ΚΑΤΕΥΘΥΝΤΗΡΙΕΣ ΑΡΧΕΣ ΔΡΑΣΗΣ ΓΙΑ ΤΟ ΔΕΥΤΕΡΟ ΕΤΟΣ ΕΦΑΡΜΟΓΗΣ ΤΟΥ ΠΕΝΤΑΕΤΟΥΣ ΠΡΟΓΡΑΜΜΑΤΟΣ ΕΡΓΑΣΙΩΝ

I. Διάλογος επί θεμάτων πολιτικής και ασφάλειας

1. Από τη στιγμή που δρομολογήθηκε, το 1995, η διαδικασία της Βαρκελώνης συνέβαλε στην προώθηση της συνεργασίας επί θεμάτων πολιτικής και ασφάλειας , με διάφορα σημαντικά μέτρα οικοδόμησης της εταιρικής σχέσης που προϋπήρχαν ήδη. Επιπλέον, οι ευρωμεσογειακοί εταίροι έχουν υπογραμμίσει κατά τακτά διαστήματα την ανάγκη διαμόρφωσης πνεύματος διαλόγου και συνεργασίας με σκοπό να συμβάλουν στην επίτευξη του στόχου εδραίωσης της ειρήνης και της σταθερότητας στην περιοχή αυτή. Συγχρόνως, είναι γενικό το αίσθημα ότι, από το 1995 και μετά, οι απειλές κατά της ασφάλειας των ευρωμεσογειακών εταίρων έχουν μεταβληθεί αισθητά. Οι απειλές αυτές είναι λιγότερο προβλέψιμες σήμερα, προσλαμβάνουν πιο διαφορετικές μορφές και συνίστανται στην τρομοκρατία, στη διάδοση των όπλων μαζικής καταστροφής, στις περιφερειακές συγκρούσεις και στο οργανωμένο έγκλημα. Το λαθρεμπόριο και η διάδοση φορητών όπλων και ελαφρού οπλισμού αποτελούν έναν από τους κύριους παράγοντες αποσταθεροποίησης των κρατών και είναι άρρηκτα συνδεδεμένα με όλες τις προαναφερόμενες απειλές. Πρόκειται, επομένως, για ένα από τα καίρια ζητήματα ασφάλειας που αντιμετωπίζουν οι ευρωμεσογειακοί εταίροι.

2. Είναι ευρέως παραδεκτό ότι η διαδικασία της Βαρκελώνης είναι σε θέση να εδραιώσει την ειρήνη και την ασφάλεια στην περιοχή , ιδίως με την προαγωγή καθολικών προτύπων, καθώς και την εφαρμογή και την τήρηση όλων των σχετικών πολυμερών συμφωνιών για τον αφοπλισμό και τη μη διάδοση των όπλων. Στο πλαίσιο αυτό, και με την υποστήριξη της Προεδρίας και του Συμβουλίου, η Επιτροπή ενθαρρύνει όλους τους εταίρους να εργαστούν με σκοπό τη διεξαγωγή τόσο του περιφερειακού σεμιναρίου για τις νάρκες κατά προσωπικού όσο και της ad hoc ευρωμεσογειακής συνάντησης για τα όπλα μαζικής καταστροφής και τα μέσα διοχέτευσης τους . Επιπλέον, η Επιτροπή προτείνει να διοργανωθεί ευρωμεσογειακό σεμινάριο για θέματα ασφαλείας το 2007 , το οποίο θα μπορούσε να συμβάλει στη δημιουργία κοινής αντίληψης για τα καίρια ζητήματα ασφάλειας της περιοχής.

3. Η διαδικασία της Βαρκελώνης αποτελεί σημαντικό πλαίσιο για την εμβάθυνση του πολιτικού διαλόγου, γεγονός που επιτρέπει με τον τρόπο αυτό στους ευρωμεσογειακούς εταίρους να καταβάλουν προσπάθειες για τη δημιουργία ευρωμεσογειακού χώρου ειρήνης, ασφάλειας και σταθερότητας, που θα εδράζεται στην αειφόρο ανάπτυξη, στο κράτος δικαίου, στη δημοκρατία και τα ανθρώπινα δικαιώματα. Στη Σύνοδο Κορυφής της Βαρκελώνης, οι ευρωμεσογειακοί εταίροι συμφώνησαν να εξετάσουν τις δυνατότητες εμβάθυνσης της συνεργασίας στον τομέα των "διεθνώς συμφωνηθέντων προτύπων για τη διεξαγωγή των εκλογών". Εν προκειμένω, η Επιτροπή προτείνει να διοργανωθεί περιφερειακό ευρωμεσογειακό σεμινάριο το 2007 σχετικά με τη συνεργασία, τις βέλτιστες πρακτικές και την ανταλλαγή εμπειριών στον τομέα των εκλογών .

4. Η Επιτροπή είναι ένθερμος υποστηρικτής της Ευρωμεσογειακής Κοινοβουλευτικής Συνέλευσης , επειδή πιστεύει σθεναρά ότι η διαδικασία της Βαρκελώνης είναι μια πολιτική διαδικασία, στο πλαίσιο της οποίας τα νομοθετικά όργανα, τα οποία αποτελούν τον ακρογωνιαίο λίθο όλων των δημοκρατικών συστημάτων, έχουν την ικανότητα και τη βούληση να αναλάβουν ενεργό ρόλο. Η Επιτροπή επιβεβαιώνει ανεπιφύλακτα τη δέσμευσή της στην περαιτέρω ενίσχυση των ανταλλαγών με το κοινοβουλευτικό όργανο της διαδικασίας της Βαρκελώνης, ούτως ώστε να επιτευχθούν οι φιλόδοξοι στόχοι που καθορίστηκαν στη Σύνοδο Κορυφής της Βαρκελώνης. Στο πλαίσιο αυτό, οι εταίροι πρέπει επίσης να επιτρέψουν την τεχνική συνεργασία μεταξύ των εθνικών κοινοβουλίων.

II. Εφαρμογή του κώδικα δεοντολογίας για την καταπολέμηση της τρομοκρατίας

1. Η θέσπιση του ευρωμεσογειακού κώδικα δεοντολογίας για την καταπολέμηση της τρομοκρατίας αποτελεί σημαντικό πολιτικό επίτευγμα, το οποίο εκφράζει το κοινό αίσθημα για τον ουσιαστικό ρόλο που μπορεί να διαδραματίσει το ευρωμεσογειακό περιφερειακό πλαίσιο στην ανταλλαγή εμπειριών και την εξασφάλιση κατάλληλης πλατφόρμας για την ενίσχυση της συνεργασίας. Έχει σημειωθεί πρόοδος όσον αφορά την ανάπτυξη μεγαλύτερης συνεργασίας μεταξύ των αστυνομικών, δικαστικών και άλλων αρχών, ιδίως μέσω του περιφερειακού προγράμματος “Δικαιοσύνη και Εσωτερικές Υποθέσεις”. Η πτυχή αυτή θα αναπτυχθεί περαιτέρω κατά τη δεύτερη φάση του προγράμματος. Οι εταίροι θα πρέπει πλέον να δώσουν έμφαση στα πρακτικά μέτρα που πρέπει να λάβουν για να εφαρμόσουν τον κώδικα δεοντολογίας που έχουν εγκρίνει από κοινού .

2. Για να συμβάλει στην εφαρμογή του Ευρωμεσογειακού Κώδικα για την Καταπολέμηση της Τρομοκρατίας, και σύμφωνα με την τελευταία ad hoc συνάντηση (15 Μαΐου 2006) που πραγματοποιήθηκε στο ευρωμεσογειακό πλαίσιο, η Επιτροπή προτείνει να διοργανωθεί, το 2007, ευρωμεσογειακό σεμινάριο σχετικά με το ρόλο των μέσων ενημέρωσης για την πρόληψη κάθε πράξης υποκίνησης μέσω της αποτελεσματικής και επαγγελματικής επικοινωνίας . Η Επιτροπή προτείνει να χρησιμοποιηθούν τα υπάρχοντα πλαίσια διαλόγου και συνεργασίας στον τομέα αυτό, όπως η πρωτοβουλία "Euromed και τα μέσα ενημέρωσης", ως σημείο εκκίνησης για το προβλεπόμενο σεμινάριο. Ο στόχος είναι να παρασχεθεί στους υπεύθυνους για τη χάραξη πολιτικής και στους ασκούντες σχετικά με την ενημέρωση επαγγέλματα ένα φόρουμ στο οποίο θα μπορούν να ανταλλάσσουν συγκεκριμένες εμπειρίες σχετικά με το ρόλο των μέσων ενημέρωσης στον τομέα αυτό.

3. Επιπλέον, σύμφωνα με τις διατάξεις για τα ανθρώπινα δικαιώματα των σχεδίων δράσης της Πολιτικής Γειτονίας και του Κώδικα Δεοντολογίας για την Καταπολέμηση της Τρομοκρατίας, η Επιτροπή σκοπεύει επίσης να διοργανώσει περιφερειακό ευρωμεσογειακό σεμινάριο το 2007 για τη διασφάλιση του σεβασμού των ανθρωπίνων δικαιωμάτων στον αγώνα κατά της τρομοκρατίας σύμφωνα με το διεθνές δίκαιο . Το σεμινάριο θα συγκεντρώσει κυβερνητικούς εκπροσώπους, δικαστές και δικηγόρους, καθώς και εκπροσώπους της κοινωνίας των πολιτών με σκοπό τη διατύπωση σειράς συστάσεων.

III. Ευρωμεσογειακή ζώνη ελεύθερων συναλλαγών για τις επενδύσεις

1. Μετά τις κατευθύνσεις που καθορίστηκαν στη Σύνοδο Κορυφής της Βαρκελώνης, το Νοέμβριο του 2005, δρομολογήθηκαν διάφορες πρωτοβουλίες στο πλαίσιο της ευρωμεσογειακής εταιρικής σχέσης που σκοπό έχουν να συμβάλουν στην επίτευξη του στόχου για τη δημιουργία ευρωμεσογειακής ζώνης ελεύθερων συναλλαγών έως το 2010. Όπως επιβεβαιώθηκε στην ευρωμεσογειακή διάσκεψη που διεξήχθη στο Μαρακές στις αρχές του έτους, η ατζέντα για το 2007 θα επικεντρωθεί στην εφαρμογή των πρωτοβουλιών αυτών και, συγκεκριμένα, στις διαπραγματεύσεις για την ελευθέρωση του εμπορίου υπηρεσιών και του δικαιώματος εγκατάστασης , στις διαπραγματεύσεις για τη μεγαλύτερη ελευθέρωση του γεωργικού τομέα, τη δημιουργία μηχανισμού διευθέτησης των διαφορών και τη σύγκλιση των κανονιστικών ρυθμίσεων. Τα αποτελέσματα της αξιολόγησης αντικτύπου σχετικά με τη βιωσιμότητα της ευρωμεσογειακής ζώνης ελεύθερων συναλλαγών, τα οποία αναμένονται στο τέλος του 2006, θα είναι καθοριστικά για την πρόοδο των περαιτέρω διαπραγματεύσεων σχετικά με την ελευθέρωση του εμπορίου. Για τον απολογισμό της προόδου που θα επιτευχθεί τους τομείς αυτούς, οι ευρωμεσογειακοί Υπουργοί Εμπορίου θα μπορούσαν να εξετάσουν το ενδεχόμενο διοργάνωσης υπουργικής συνάντησης κατά το δεύτερο εξάμηνο του 2007 .

2. Όσον αφορά τις υπηρεσίες και το δικαίωμα εγκατάστασης , έχουν αρχίσει οι συνομιλίες με επτά μεσογειακές χώρες-εταίρους (Αίγυπτο, Ισραήλ, Ιορδανία, Λίβανο, Μαρόκο, Παλαιστινιακή Αρχή και Τυνησία). Οι συνομιλίες αυτές πραγματοποιούνται σε περιφερειακό επίπεδο για να καθοριστούν οι γενικές αρχές της ελευθέρωσης που είναι κοινές σε όλους τους μεσογειακούς εταίρους. Εν συνεχεία, θα πραγματοποιηθούν, σε εύθετο χρόνο, διμερείς διαπραγματεύσεις με κάθε μεσογειακό εταίρο σχετικά με τις συγκεκριμένες δεσμεύσεις.

3. Όσον αφορά τα γεωργικά προϊόντα, τα μεταποιημένα γεωργικά προϊόντα και τα προϊόντα αλιείας , έχουν ξεκινήσει διαπραγματεύσεις με διάφορους μεσογειακούς εταίρους σχετικά με τη σταδιακή ελευθέρωση του εμπορίου, με βάση το χάρτη πορείας του Ραμπάτ (2005), ώστε να συναφθούν συμφωνίες που θα αρχίσουν να εφαρμόζονται, πιθανώς εντός του 2007. Η Επιτροπή τονίζει ότι είναι σημαντικό να επιτευχθεί πρόοδος όσον αφορά τα συνοδευτικά μέτρα για τις μη δασμολογικές πτυχές του εμπορίου γεωργικών προϊόντων και για άλλα θέματα, όπως η ανάπτυξη της υπαίθρου, ως προαπαιτούμενο για την επιτυχή και αποτελεσματική εφαρμογή προς όφελος όλων των μερών. Επιπλέον, η Επιτροπή απευθύνει έκκληση για την έγκαιρη εφαρμογή των συναφών δράσεων, όπως προβλέπεται στα σχέδια δράσης της Πολιτικής Γειτονίας.

4. Για να επιλυθούν οι διαφορές στον τομέα του εμπορίου, έχουν αρχίσει από κοινού διαπραγματεύσεις με όλους τους μεσογειακούς εταίρους ώστε να εγκριθεί η εγκαθίδρυση μηχανισμού διευθέτησης των διαφορών, ο οποίος θα προβλέπει ειδικούς διαδικαστικούς κανόνες προς το σκοπό αυτό.

5. Το πρόγραμμα εργασιών 2007-2008 σχετικά με την ευρωμεσογειακή βιομηχανική συνεργασία που υιοθέτησαν οι Υπουργοί Βιομηχανίας κατά την Ευρωμεσογειακή Διάσκεψη που πραγματοποιήθηκε στη Ρόδο, το Σεπτέμβριο του 2006, περιλαμβάνει πέντε κεφάλαια: την ανταγωνιστικότητα των επιχειρήσεων, την καινοτομία, τη διευκόλυνση του εμπορίου βιομηχανικών προϊόντων, το διάλογο για το μέλλον της βιομηχανίας κλωστοϋφαντουργικών ειδών και ειδών ένδυσης και τις επενδύσεις.

6. Οι προτάσεις για το διάστημα 2007-2008 που σκοπό έχουν να ενισχύσουν την ανταγωνιστικότητα των επιχειρήσεων αποβλέπουν στο να συγκεντρώσουν μεγαλύτερη υποστήριξη από τις μεσογειακές χώρες-εταίρους σχετικά με τον Ευρωμεσογειακό Χάρτη για τις Επιχειρήσεις σε όλους τους τομείς, σε εθνικό, περιφερειακό και τοπικό επίπεδο, επιδιώκοντας ιδίως τη μεγαλύτερη συμμετοχή του ιδιωτικού τομέα, ιδίως των οργανώσεων επιχειρήσεων, στη διαδικασία λήψης αποφάσεων και στην εφαρμογή του Χάρτη. Επιπλέον, οι μεσογειακοί εταίροι θα έχουν τη δυνατότητα να συμμετέχουν σε διάφορα προγράμματα και δραστηριότητες που πραγματοποιούνται στην ΕΕ για την προώθηση της καινοτομίας.

7. Στους τομείς στους οποίους η νομοθεσία είναι εναρμονισμένη στο επίπεδο της ΕΕ, οι μεσογειακές χώρες-εταίροι θα παροτρυνθούν περαιτέρω να εναρμονίσουν την αντίστοιχη νομοθεσία τους, τα αντίστοιχα πρότυπα και τις αντίστοιχες διαδικασίες αξιολόγησης της συμμόρφωσης με το σύστημα της ΕΕ, ούτως ώστε να αρθούν τα τεχνικά εμπόδια στο εμπόριο που απορρέουν από αποκλίνοντες τεχνικούς κανόνες και πρότυπα. Οι μεσογειακές χώρες-εταίροι θα λάβουν βοήθεια για να επισπεύσουν τις μεταρρυθμίσεις και τη σύγκλιση των κανονιστικών ρυθμίσεων , καθώς και για να δημιουργήσουν, ή να αναβαθμίσουν, τις υποδομές και τη νομοθεσία που απαιτούνται στον τομέα της ποιότητας, ούτως ώστε να συναφθούν Συμφωνίες σχετικά με τη Διαπίστωση της Συμμόρφωσης και την Αποδοχή βιομηχανικών προϊόντων (ΣΔΣΑ) στους τομείς κοινού ενδιαφέροντος, μόλις εκπληρωθούν οι απαιτούμενες προϋποθέσεις.

8. Το πενταετές πρόγραμμα εργασιών προβλέπει τη δημιουργία ad-hoc ομάδας που θα αναλάβει να εξετάσει τους τρόπους και τα μέσα ενίσχυσης των επενδυτικών ροών σε ολόκληρη την περιοχή της Μεσογείου . Κατά το πρώτο εξάμηνο του 2007, η Επιτροπή σκοπεύει να διοργανώσει μια πρώτη συνεδρίαση της ad hoc ομάδας σε συνεννόηση με τις αρμόδιες ευρωμεσογειακές αρχές. Ο στόχος της ad hoc ομάδας είναι να προσδιορίσει τα διαρθρωτικά και κανονιστικά εμπόδια για τις εξωτερικές επενδύσεις στις χώρες της περιοχής, να προτείνει μέτρα για την αντιμετώπιση των εμποδίων αυτών, ιδίως τη σύγκλιση με τις βέλτιστες περιφερειακές πρακτικές, και να επισημάνει τις δραστηριότητες προώθησης των επενδύσεων. Λόγω της μεγάλης σπουδαιότητας που αποδίδουν οι μεσογειακοί εταίροι στις επενδύσεις ως τομέα συνεργασίας, η Επιτροπή σκοπεύει να συμπεριλάβει στο περιφερειακό ενδεικτικό πρόγραμμα για το διάστημα 2007-2009 ένα πρόγραμμα συνεργασίας στον τομέα των επενδύσεων.

9. Σύμφωνα με την απόφαση του Συμβουλίου ECOFIN, του Νοεμβρίου 2003, το οποίο συνέστησε να γίνει ανασκόπηση του Ευρωμεσογειακού Φορέα Επενδύσεων και Εταιρικής Σχέσης (FEMIP), πριν από το τέλος του 2006, και με βάση τη δεύτερη Ευρωμεσογειακή Υπουργική Διάσκεψη ECOFIN/FEMIP που πραγματοποιήθηκε στην Τύνιδα, στις 25 και 26 Ιουνίου 2006, η Επιτροπή και η ΔΤΕπ θα υποβάλουν από κοινού έκθεση αξιολόγησης στο Συμβούλιο ECOFIN, το οποίο θα αποφασίσει σχετικά με το μέλλον του φορέα FEMIP, τον Νοέμβριο του 2006 . Η επόμενη Ευρωμεσογειακή Υπουργική Διάσκεψη ECOFIN/FEMIP αναμένεται να πραγματοποιηθεί το Μάιο του 2007, στην Κύπρο.

IV. Ενέργεια και μεταφορές

1. Τα θέματα τα σχετικά με την ενέργεια και τις μεταφορές, των οποίων ο θεμελιώδης ρόλος στην οικονομική διάσταση της ευρωμεσογειακής εταιρικής σχέσης είχε ήδη αναγνωριστεί στη Διάσκεψη της Βαρκελώνης του 1995, αποκτούν συνεχώς αυξανόμενη σημασία για τους ευρωμεσογειακούς εταίρους. Αυτό ακριβώς τονίστηκε και στα συμπεράσματα της Προεδρίας του Ευρωπαϊκού Συμβουλίου της 15ης και 16ης Ιουνίου 2006, όπου ζητήθηκε να συνεχιστούν οι εργασίες για την "ανάπτυξη και εφαρμογή μιας εξωτερικής ενεργειακής πολιτικής" για την ΕΕ, και συγκεκριμένα "να επεκταθεί η εσωτερική αγορά ενέργειας της ΕΕ ώστε να περιλάβει και τους γείτονές της".

2. Η υιοθέτηση των προτεραιοτήτων για την ευρωμεσογειακή ενεργειακή συνεργασία κατά τις διασκέψεις των Υπουργών Ενέργειας που πραγματοποιήθηκαν στην Αθήνα και τη Ρώμη το 2003, και η εφαρμογή τους κατά την περίοδο 2003-2006, αποτέλεσαν σημαντικό βήμα προς τη δημιουργία πλήρως διασυνδεδεμένης και ολοκληρωμένης ευρωμεσογειακής αγοράς ενέργειας. Το ευρωμεσογειακό ενεργειακό φόρουμ που πραγματοποιήθηκε στις Βρυξέλλες το Σεπτέμβριο του 2006 ενέκρινε συστάσεις για το μέλλον, όπως για παράδειγμα, την εξέταση της δυνατότητας επέκτασης στο φυσικό αέριο της υποπεριφερειακής πρωτοβουλίας για την ηλεκτρική ενέργεια στο Μαγκρέμπ και την επέκταση στην ηλεκτρική ενέργεια της υποπεριφερειακής πρωτοβουλίας για το φυσικό αέριο στο Μασρέκ, εφόσον το επιτρέπουν οι συνθήκες, την ολοκλήρωση των ενεργειακών αγορών στην ευρωμεσογειακή περιοχή και στη νοτίως της Σαχάρας Αφρική και την ολοκλήρωση των απαιτούμενων έργων ενεργειακής υποδομής. Επιπλέον, το φόρουμ έθεσε υπό σημείωση τα συμπεράσματα του Ευρωπαϊκού Συμβουλίου του Μαρτίου 2006 που τόνισαν τη σημασία των εξωτερικών πτυχών της ενεργειακής πολιτικής της ΕΕ, ιδίως την κατά προτεραιότητα ανάπτυξη ενός σχεδίου διασύνδεσης για τα δίκτυα ηλεκτρικής ενέργειας και φυσικού αερίου. Το φόρουμ εξέτασε επίσης τη βιώσιμη ανάπτυξη του ενεργειακού τομέα και την ανάγκη να διαφοροποιηθούν οι πηγές ενεργειακού εφοδιασμού, να προωθηθεί η ανάπτυξη ανανεώσιμων πηγών ενέργειας και να εξασφαλιστεί η αποδοτικότερη χρήση της ενέργειας. Η επόμενη Ευρωμεσογειακή Διάσκεψη Ενέργειας θα πραγματοποιηθεί το 2007 με σκοπό να συμφωνηθούν οι προτεραιότητες συνεργασίας στον τομέα της ενέργειας για τα επόμενα έτη.

3. Η υιοθέτηση των προτεραιοτήτων για την ευρωμεσογειακή συνεργασία στον τομέα των μεταφορών κατά την Υπουργική Διάσκεψη Μεταφορών, που πραγματοποιήθηκε στο Μαρακές το 2006, και η εφαρμογή τους κατά την περίοδο 2007-2012, αποτέλεσαν σημαντικό βήμα προς τη δημιουργία ευρωμεσογειακού δικτύου ολοκληρωμένων πολυτροπικών μεταφορών και την εφαρμογή των κυριότερων στρατηγικών κατευθύνσεων για τη μελλοντική ευρωμεσογειακή συνεργασία στον τομέα των μεταφορών, ιδίως του εκσυγχρονισμού και της μεταρρύθμισης των θαλάσσιων και αεροπορικών μεταφορών, της ενίσχυσης των πολυτροπικών μεταφορών, καθώς και της προώθησης του προγράμματος του Παγκόσμιου Δορυφορικού Συστήματος Πλοήγησης (GNSS) στην περιοχή. Οι προτεραιότητες αυτές βασίζονται στο Γαλάζιο Βιβλίο για τις μεταφορές στην περιοχή της Μεσογείου, ένα έγγραφο που έχει εκπονηθεί από κοινού στο πλαίσιο του Ευρωμεσογειακού Φόρουμ Μεταφορών. Το έγγραφο αυτό προσδιορίζει τις κυριότερες κατευθύνσεις για την ανάπτυξη ολοκληρωμένου ευρωμεσογειακού συστήματος μεταφορών κατά τα επόμενα έτη. Οι κατευθύνσεις αυτές βασίζονται εξάλλου στην τελική έκθεση της ομάδας υψηλού επιπέδου για την επέκταση των αξόνων προτεραιότητας των διευρωπαϊκών μεταφορών στις γειτονικές χώρες, και ειδικότερα στις επιπτώσεις του συστήματος μεταφορών για την περιοχή της Μεσογείου. Η Επιτροπή έχει αντιμετωπίσει με αποφασιστικότητα τις προκλήσεις αυτές, εγκαινιάζοντας κατά τους τελευταίους δώδεκα μήνες έργα στους τομείς της μεταρρύθμισης της πολιτικής αεροπορίας, καθώς και της ανάπτυξης των μεσογειακών θαλάσσιων λεωφόρων. Επιπλέον, το Ευρωμεσογειακό Φόρουμ Μεταφορών επικεντρώθηκε στο στόχο του πενταετούς προγράμματος εργασιών που προβλέπει την καταπολέμηση της ρύπανσης της Μεσογείου με την εφαρμογή του τριετούς έργου SAFEMED κατά της θαλάσσιας ρύπανσης της περιοχής. Κατά τους προσεχείς μήνες, το Ευρωμεσογειακό Φόρουμ Μεταφορών θα εγκρίνει σχέδιο δράσης για τις περιφερειακές μεταφορές κατά την επόμενη πενταετία με σκοπό να εφαρμοστούν οι συστάσεις του Γαλάζιου Βιβλίου και η τελική έκθεση της ομάδας υψηλού επιπέδου.

V. Περιβάλλον

1. Το 2007, θα αρχίσει η εφαρμογή της πρωτοβουλίας Ορίζοντας 2020 για την απορρύπανση της Μεσογείου με τον προσδιορισμό των έργων προτεραιότητας για τη μείωση της ρύπανσης και την έναρξη μέτρων προτεραιότητας για τη δημιουργία υποδομών στις χώρες-εταίρους. Οι εργασίες αυτές θα αναληφθούν σε στενή συνεργασία μεταξύ των χωρών-εταίρων, των χορηγών βοήθειας, όπως της ΕΤΕπ και της Διεθνούς Τράπεζας, καθώς και των ενδιαφερόμενων φορέων και δικτύων στον τομέα του περιβάλλοντος, όπως του UNEP/MAP (Μεσογειακό Πρόγραμμα Δράσης του Προγράμματος των Ηνωμένων Εθνών για το Περιβάλλον), και της μεσογειακής επιτροπής αειφόρου ανάπτυξης. Ιδιαίτερη έμφαση θα δοθεί επίσης στον προσδιορισμό των κατά προτεραιότητα αναγκών στον τομέα της περιβαλλοντικής έρευνας. Θα δημιουργηθεί διευθύνουσα ομάδα για τη διαχείριση της πρωτοβουλίας Ορίζοντας 2020 , με βάση τους δείκτες και τα "δελτία επιδόσεων" που θα αναπτυχθούν από κοινού από τον Ευρωπαϊκό Οργανισμό Περιβάλλοντος, το Μεσογειακό Σχέδιο Δράσης και την Ευρωπαϊκή Επιτροπή, με την ενεργό συμμετοχή των χωρών της περιοχής.

2. Η συνεργασία μεταξύ της Κοινότητας και των μεσογειακών εταίρων για την αειφόρο διαχείριση των αλιευτικών πόρων στη Μεσόγειο θα εντατικοποιηθεί, ιδίως στο πλαίσιο των αρμόδιων περιφερειακών οργάνων (της Γενικής Επιτροπής Αλιείας για τη Μεσόγειο και της Διεθνούς Επιτροπής για τη Διατήρηση των Θυννοειδών του Ατλαντικού), σύμφωνα με τη δήλωση της Υπουργικής Διάσκεψης για την Αειφόρο Ανάπτυξη της Αλιείας στη Μεσόγειο που πραγματοποιήθηκε στη Βενετία (το Νοέμβριο του 2003). Επιπλέον, στο πλαίσιο της ανοικτής διαδικασίας διαβουλεύσεων για το πράσινο βιβλίο της Ευρωπαϊκής Επιτροπής "Προς μια μελλοντική θαλάσσια πολιτική για την Ένωση: Ένα ευρωπαϊκό όραμα για τους ωκεανούς και τις θάλασσες", οι εταίροι καλούνται να συνεισφέρουν στη διεξαγόμενη συζήτηση σχετικά με τις νέες προσεγγίσεις για την ενίσχυση της συνεργασίας στον τομέα της θαλάσσιας οικονομίας, διακυβέρνησης και διαχείρισης των θαλάσσιων πόρων, ιδιαίτερα στη Μεσόγειο.

VI. Παιδεία και κοινωνική ανάπτυξη

1. Η παιδεία, καθώς και η επαγγελματική εκπαίδευση και κατάρτιση αποτελούσαν ένα από τα κυριότερα σημεία της ημερήσιας διάταξης της Συνόδου Κορυφής της Βαρκελώνης. Οι ευρωμεσογειακοί αρχηγοί κράτους και κυβερνήσεως συμφώνησαν να αυξήσουν αισθητά τη χρηματοδότηση της παιδείας για να βελτιώσουν τα ποσοστά εγγραφών, να επεκτείνουν και να ενισχύσουν τον αγώνα κατά του αναλφαβητισμού, ιδίως των κοριτσιών και των γυναικών, και να ενισχύσουν τις ικανότητες των πανεπιστημίων, ενθαρρύνοντας ιδίως τη δημιουργία δικτύων μεταξύ αυτών και καθιερώνοντας ένα πρότυπο για την πανεπιστημιακή εκπαίδευση. Ορισμένοι από τους στόχους αυτούς αντιμετωπίστηκαν επιτυχώς στο πλαίσιο των προγραμμάτων Tempus και Erasmus Mundus της Επιτροπής, καθώς και μέσω διμερών εκπαιδευτικών προγραμμάτων. Η διμερής συνεργασία και τα κοινοτικά προγράμματα θα συνεχιστούν περαιτέρω κατά τα επόμενα έτη. Επιπλέον, στο περιφερειακό επίπεδο, η Επιτροπή θα εγκαινιάσει πρόγραμμα υποτροφιών το 2007 για τους φοιτητές των χωρών που καλύπτονται από την Ευρωπαϊκή Πολιτική Γειτονίας, και θα προτείνει να διοργανωθεί το 2007 Ευρωμεσογειακή Διάσκεψη για την Τριτοβάθμια εκπαίδευση και την Έρευνα, ώστε να εξεταστούν η συνεργασία στον τομέα της τριτοβάθμιας εκπαίδευσης και το πρότυπο της πανεπιστημιακής εκπαίδευσης. Επιπλέον, η Επιτροπή θα εξακολουθήσει να υποστηρίζει τις μεσογειακές προσπάθειες στον τομέα της επαγγελματικής εκπαίδευσης και κατάρτισης σε επίπεδο περιφερειακό (MEDA – σχέδιο εκπαίδευσης και κατάρτισης για την απασχόληση) και διμερές.

2. Σύμφωνα με τις προτεραιότητες του πενταετούς προγράμματος εργασιών που συνδέονται με τη βιώσιμη κοινωνικοοικονομική ανάπτυξη και τις μεταρρυθμίσεις , η Επιτροπή σκοπεύει να αναπτύξει πιο συστηματική προσέγγιση της συνεργασίας στον τομέα αυτό, ο οποίος αποτελεί έναν από τους κυριότερους τομείς για την ενίσχυση της κοινωνικής συνοχής και της οικονομικής ανάπτυξης. Το ευρωμεσογειακό πλαίσιο μπορεί να συμβάλει σημαντικά στην ανταλλαγή εμπειριών και στην παροχή κατάλληλης πλατφόρμας για την ενίσχυση της συνεργασίας. Οι εταίροι πρέπει πλέον να εστιάζουν τις προσπάθειές τους στον τρόπο λήψεως πρακτικών μέτρων για την εφαρμογή των προτεραιοτήτων που συνδέονται με την κοινωνική ανάπτυξη, όπως καθορίζεται στα σχέδια δράσης της πολιτικής γειτονίας. Η Επιτροπή προτείνει να διοργανωθεί το 2007 ευρωμεσογειακό σεμινάριο για την πολιτική απασχόλησης και για τα πρακτικά μέτρα που αποβλέπουν στη δημιουργία προοπτικών απασχόλησης. Στη συνάρτηση αυτή, μια διαρθρωμένη διαδικασία ανταλλαγής θα απέβλεπε στην επανεξέταση των βέλτιστων πρακτικών και στην κατάλληλη στήριξη των μεταρρυθμιστικών μέτρων με τους ενδιαφερόμενους φορείς και τους κοινωνικούς εταίρους. Το προτεινόμενο σεμινάριο θα μπορούσε να προετοιμάσει το έδαφος για την Ευρωμεσογειακή Υπουργική Διάσκεψη για την Απασχόληση που θα πραγματοποιηθεί το 2008.

3. Στο πλαίσιο του πενταετούς προγράμματος εργασιών, η Επιτροπή σκοπεύει να αναπτύξει πιο συστηματική προσέγγιση της συνεργασίας στον τομέα της υγείας , δηλαδή σ' έναν από τους πρωταρχικούς τομείς στους οποίους μπορούν να ενισχυθούν η κοινωνική συνοχή και η οικονομική ανάπτυξη. Η Επιτροπή προτείνει να διοργανωθεί το 2007 ευρωμεσογειακό σεμινάριο για την παρακολούθηση και τον έλεγχο των μεταδοτικών ασθενειών. Μια τέτοια συνεργασία θα εξυπηρετούσε σαφώς τα συμφέροντα όλων των μερών, δεδομένου ότι θα περιόριζε τις απειλές κατά της υγείας προς όφελος όλων των πληθυσμών σε περιφερειακή βάση. Στη συνάρτηση αυτή, μια διαρθρωμένη διαδικασία ανταλλαγής εμπειριών και βέλτιστων πρακτικών στον τομέα της εξωτερικής συνεργασίας θα επέτρεπε να γίνει απολογισμός των διδαγμάτων που έχουν αντληθεί από τα προγράμματα συνεργασίας και τις εθνικές προσπάθειες, να διαμορφωθεί κοινή αντίληψη των σκοπών, των στόχων και της ορολογίας και να παρασχεθεί κατάλληλη στήριξη των μεταρρυθμιστικών μέτρων. Το προτεινόμενο σεμινάριο θα μπορούσε να προλειάνει το έδαφος για μια Ευρωμεσογειακή Υπουργική Διάσκεψη στον τομέα της Υγείας το 2008 , η οποία θα μπορούσε να επιληφθεί, μεταξύ άλλων, των συστημάτων υγείας και των πρακτικών μέτρων και δραστηριοτήτων για την εναρμόνιση της ποιότητας, της βιωσιμότητας και της ίσης παροχής ιατρικής περίθαλψης.

VII. Ενίσχυση του ρόλου των γυναικών στην κοινωνία

Η πρώτη Ευρωμεσογειακή Υπουργική Διάσκεψη για την ενίσχυση του ρόλου των γυναικών στην κοινωνία, που θα διεξαχθεί στις 14 και 15 Νοεμβρίου 2006 στην Κωνσταντινούπολη , πρόκειται να εγκρίνει πενταετές σχέδιο δράσης (2007-2011) για την προώθηση της πλήρους συμμετοχής των γυναικών στην οικονομική, πολιτική και κοινωνική ζωή της ευρωμεσογειακής περιοχής. Όλοι οι ευρωμεσογειακοί εταίροι πρέπει να αναλάβουν τη δέσμευση να κινητοποιήσουν χρηματοδοτικούς πόρους για να υποστηρίξουν τη εφαρμογή του εν λόγω σχεδίου δράσης (με εθνική χρηματοδότηση, μέσω του ENPI, μέσω διμερών συνεισφορών των κρατών μελών, του FEMIP και άλλων σχετικών χρηματοδοτικών μέσων). Η Επιτροπή θα εργαστεί για την επίτευξη των στόχων που αναφέρονται στο σχέδιο δράσης κατά την προσεχή πενταετία και, το 2007, θα εκπονήσει νέο περιφερειακό πρόγραμμα (συνέχεια του ευρωμεσογειακού περιφερειακού προγράμματος με τίτλο "Βελτίωση των ευκαιριών των γυναικών στον οικονομικό βίο") το οποίο θα περιέχει συγκεκριμένες προτάσεις για πρωτοβουλίες και έργα που περιστρέφονται γύρω από τρεις κύριους άξονες: τα δικαιώματα των γυναικών και την πολιτική συμμετοχή, την κοινωνικοοικονομική ένταξη, την αλλαγή των στερεοτύπων για τις γυναίκες με τη βοήθεια της εκπαίδευσης και των μέσων ενημέρωσης. Σύμφωνα με τη διάσκεψη της Κωνσταντινούπολης, θα δημιουργηθεί ανεξάρτητη ομάδα υψηλού επιπέδου, η οποία θα αναλάβει να επεξεργαστεί σειρά δεικτών που θα χρησιμεύουν για τον έλεγχο και την αξιολόγηση της συνολικής εφαρμογής του σχεδίου δράσης. Η εν λόγω ομάδα υψηλού επιπέδου θα προετοιμάσει μια πρώτη έκθεση το 2007 , η οποία θα υποβληθεί στην ευρωμεσογειακή επιτροπή· οι συστάσεις της θα υποβληθούν στην Ευρωμεσογειακή Διάσκεψη των Υπουργών Εξωτερικών. Το 2009, θα πραγματοποιηθεί Ευρωμεσογειακή Υπουργική Διάσκεψη παρακολούθησης με σκοπό να εξεταστούν τα θέματα που συνδέονται με την εφαρμογή του σχεδίου δράσης .

VIII. Κοινωνία της πληροφορίας

Η πρώτη ευρωμεσογειακή διάσκεψη για την κοινωνία της πληροφορίας που πραγματοποιήθηκε στο Ντάνταλκ (Ιρλανδία) τον Απρίλιο του 2005 εγκαινίασε τον ευρωμεσογειακό διάλογο για την ανάπτυξη της κοινωνίας της πληροφορίας, συμπεριλαμβανομένων των κανονιστικών ρυθμίσεων για τις ηλεκτρονικές επικοινωνίες. Η Επιτροπή προτείνει να διοργανωθεί δεύτερη Ευρωμεσογειακή Διάσκεψη για την Κοινωνία της Πληροφορίας το 2007 , κατά προτίμηση σε μεσογειακή χώρα-εταίρο, ώστε να αξιολογηθούν η επιτευχθείσα πρόοδος στον τομέα της εναρμόνισης των κανονιστικών ρυθμίσεων και της συνεργασίας μεταξύ των κανονιστικών αρχών, το άνοιγμα των τηλεπικοινωνιακών αγορών και η ανταλλαγή εμπειριών στον τομέα της ηλεκτρονικής εκπαίδευσης και της ηλεκτρονικής διακυβέρνησης. Η δεύτερη αυτή ευρωμεσογειακή διάσκεψη για την κοινωνία της πληροφορίας θα παράσχει τη δυνατότητα αξιολόγησης της προόδου που έχει επιτευχθεί για την πραγματοποίηση των στόχων που καθορίζονται στα εθνικά σχέδια δράσης της Πολιτικής Γειτονίας. Εν προκειμένω, οι υπουργοί θα επιθυμούσαν, ενδεχομένως, να επανεξετάσουν τα μέτρα που λαμβάνονται για την ελευθέρωση των τηλεπικοινωνιακών αγορών, την ανάπτυξη εναρμονισμένων κανονιστικών πλαισίων και την προώθηση της κοινωνίας της πληροφορίας μέσω της γενίκευσης του Internet, μεταξύ άλλων.

IX. Πολιτισμικός διάλογος

1. Όσον αφορά το διαπολιτισμικό διάλογο, η διαδικασία της Βαρκελώνης θα πρέπει να οδηγήσει σε σειρά νέων δράσεων που θα λειτουργούν ως πόλος έλξης και θα παρεμποδίζουν κάθε απόπειρα διχασμού των πολιτισμών και των κοινωνιών μας. Εν προκειμένω, το πρόγραμμα Euromed Heritage και το Ευρωμεσογειακό Ίδρυμα Anna Lindh – ALF – θα εξακολουθήσουν να συμβάλλουν στον στόχο αυτό. Τα 35 δίκτυα του ιδρύματος ALF (στα οποία συμμετέχουν τη στιγμή αυτή πάνω από 1000 οργανώσεις) θα πρέπει να διαδραματίσουν σημαντικό ρόλο, εγκαινιάζοντας σειρά πρωτοβουλιών για την καλύτερη αμοιβαία κατανόηση στην ευρωμεσογειακή περιοχή. Οι υπουργοί που θα συνεδριάσουν στο Τάμπερε, θα πρέπει να λάβουν υπόψη τις ιδέες/προτάσεις που θα εκτεθούν στη συνάντηση των προϊσταμένων δικτύων, η οποία θα προηγηθεί του Τάμπερε. Το ίδρυμα ALF θα πρέπει επίσης να κληθεί να συμβάλει στις προετοιμασίες τις σχετικές με το "2008 - Ευρωπαϊκό Έτος Διαπολιτισμικού Διαλόγου". Το 2007, θα μπορούσε να διοργανωθεί Ευρωμεσογειακή Συνάντηση των Υπουργών Πολιτισμού για να εξεταστεί η διαπολιτισμική ατζέντα της διαδικασίας της Βαρκελώνης, να εξεταστούν τα αποτελέσματα των πρώτων τριών ετών του ιδρύματος ALF και να προταθεί σύνδεση με διάφορες άλλες πρωτοβουλίες, όπως με την πρωτοβουλία για την παρακολούθηση της έγκρισης της σύμβασης της UNESCO για την προστασία και την προώθηση της πολυμορφίας της πολιτιστικής έκφρασης ή με την πρωτοβουλία για τη Συμμαχία των Πολιτισμών.

2. Μετά τις συζητήσεις της ευρωμεσογειακής επιτροπής για το πρόβλημα των σκίτσων του Μωάμεθ, δόθηκε γενική στήριξη στις προτάσεις που εισηγήθηκε η Επιτροπή ("Δέκα εντολές" DS 29/06) σχετικά με τον τρόπο με τον οποίο μπορούν να αξιοποιηθούν καλύτερα τα διάφορα ευρωμεσογειακά μέσα για την προαγωγή του διαπολιτισμικού διαλόγου, ιδίως με την καλύτερη συμμετοχή των μέσων ενημέρωσης και των φορέων διαμόρφωσης της κοινής γνώμης, καθώς και με το μεγαλύτερο άνοιγμα προς την κοινωνία των πολιτών . Οι Υπουργοί θα πρέπει να εγκρίνουν τις προτάσεις αυτές και να αναθέσουν στην ευρωμεσογειακή επιτροπή να εξακολουθήσει να εφαρμόζει τις δέκα αυτές εντολές.

X. Μετανάστευση

1. Η μετανάστευση, η κοινωνική ένταξη, η δικαιοσύνη και η ασφάλεια έχουν καταστεί θεμελιώδη πολιτικά θέματα της διαδικασίας της Βαρκελώνης. Οι πολιτικές δεσμεύσεις που ανελήφθησαν στη Σύνοδο Κορυφής της Βαρκελώνης πρέπει να μετατραπούν σε συγκεκριμένα μέτρα και δράσεις, ώστε να αντιμετωπιστούν τα φαινόμενα αυτά με συνολική και ολοκληρωμένη προσέγγιση . Η έγκριση στη Βαλένθια, το 2002, του περιφερειακού εγγράφου-πλαισίου και η επακόλουθη εφαρμογή του περιφερειακού προγράμματος "MEDA-Δικαιοσύνη και Εσωτερικές Υποθέσεις" αποτέλεσαν σημαντικό βήμα προς τα εμπρός που ενεθάρρυνε και τη διμερή συνεργασία. Η παρακολούθηση των σχεδίων δράσης της Ευρωπαϊκής Πολιτικής Γειτονίας στο πλαίσιο των υποεπιτροπών "Δικαιοσύνη και ασφάλεια" και των ομάδων εργασίας "Μετανάστευση και κοινωνικές υποθέσεις" αποτελεί στέρεα βάση για την εφαρμογή των συμφωνιών σύνδεσης και των σχεδίων δράσης της Ευρωπαϊκής Πολιτικής Γειτονίας.

2. Eστιαζόμενο ιδιαίτερα στη μετανάστευση στο περιφερειακό επίπεδο, το ευρωμεσογειακό πλαίσιο, με τα νομικά και χρηματοδοτικά κυρίως μέσα που διαθέτει, επιτρέπει στρατηγική προσέγγιση που σκοπό έχει να αριστοποιήσει τα οφέλη της μετανάστευσης για όλους τους εταίρους. Σύμφωνα με το κεφάλαιο IV του πενταετούς προγράμματος εργασιών που εγκρίθηκε στη Σύνοδο Κορυφής της Βαρκελώνης και μετά τη θετική έκβαση της συνεδρίασης ανώτατων ειδικών υπαλλήλων, στις 20 Ιουνίου 2006, η Επιτροπή προτείνει να ενισχυθεί ο περιφερειακός διάλογος για τη μετανάστευση με την επιχειρησιακή συνεργασία.

3. Σε συνεννόηση με όλους τους ευρωμεσογειακούς εταίρους, η Επιτροπή προτείνει να εκπονηθεί λεπτομερές και στοχοθετημένο πρόγραμμα εργασιών με συγκεκριμένες προτάσεις για πρωτοβουλίες και έργα που περιστρέφονται γύρω από τρεις κύριους άξονες: τη νόμιμη μετανάστευση, τη μετανάστευση και την ανάπτυξη και, τέλος, τη λαθρομετανάστευση. Στο πλαίσιο αυτό, πρέπει επίσης να ληφθούν υπόψη οι συνεισφορές που προέρχονται από άλλες διεθνείς πρωτοβουλίες, όπως στην περίπτωση της Ευρωαφρικανικής Υπουργικής Συνάντησης για τη Μετανάστευση στο Ραμπάτ. Για να διαμορφωθεί κοινή αντίληψη των δραστηριοτήτων που διεξάγονται επί του παρόντος στον τομέα της μετανάστευσης, θα γίνει απογραφή των υφιστάμενων διμερών και κοινοτικών έργων στους τομείς της μετανάστευσης και της ανάπτυξης, καθώς και της νόμιμης μετανάστευσης και της λαθρομετανάστευσης, με βάση τις πληροφορίες που παρέχουν όλοι οι εταίροι. Μόλις εκπονηθεί, το εν λόγω πρόγραμμα εργασιών θα χρησιμεύσει ως βάση για την Ευρωμεσογειακή Υπουργική συνάντηση για τη Μετανάστευση που προβλέπεται να πραγματοποιηθεί το 2007 και η οποία αποβλέπει στην έγκριση σειράς πρόσθετων μέτρων για την προώθηση της συνεργασίας σε όλα τα ζητήματα που έχουν σχέση με τη μετανάστευση.

Γ) Μέθοδοι εργασίας

1. Η ευρωμεσογειακή εταιρική σχέση έχει κατορθώσει να δημιουργήσει μακροχρόνιους πολιτικούς και θεσμικούς δεσμούς μεταξύ της Ευρώπης και των μεσογειακών εταίρων της σε δύο συμπληρωματικές διαστάσεις: α) μια πολυμερή διάσταση με τις διασκέψεις των ευρωμεσογειακών Υπουργών Εξωτερικών και τις ευρωμεσογειακές διασκέψεις σε πολυάριθμους τομείς· και β) μια διμερή διάσταση με τη σύναψη συμφωνιών σύνδεσης, ενισχυμένων από την Ευρωπαϊκή Πολιτική Γειτονίας και τα σχετικά εθνικά σχέδια δράσης. Ωστόσο, αναγνωρίζεται ευρέως ότι η περιφερειακή και η πολυμερής διάσταση της διαδικασίας της Βαρκελώνης πρέπει να βελτιωθούν για να ικανοποιηθούν οι απαιτήσεις των σύνθετων και υπό εξέλιξη πολιτικών, οικονομικών, κοινωνικών και πολιτιστικών σχέσεων των 35 εταίρων και της Ευρωπαϊκής Επιτροπής. Η εταιρική σχέση πρέπει να επιτρέπει καλύτερη επικοινωνία , πρέπει να βελτιώνει την συνυπευθυνότητα όλων των ενδιαφερόμενων φορέων και συμμετεχόντων και πρέπει να είναι περισσότερο λειτουργική, αποδοτική και προσανατολισμένη στην επίτευξη αποτελεσμάτων .

2. Η Επιτροπή θα υποστηρίξει τις προσπάθειες που καταβάλλουν οι εταίροι για να βελτιώσουν την προβολή της διαδικασίας και τη συνυπευθυνότητα των διαφόρων μερών στο πλαίσιο της διαδικασίας αυτής, καθώς και για να εξασφαλίσουν την αποτελεσματική και έμπρακτη εφαρμογή των υποχρεώσεων που συμφωνήθηκαν και ανελήφθησαν στη Σύνοδο Κορυφής της Βαρκελώνης για την επόμενη πενταετία. Η Επιτροπή κάνει έκκληση να βελτιωθεί ο συντονισμός μεταξύ των αρμόδιων υπουργείων , να ευνοηθεί η μεγαλύτερη συμμετοχή της κοινωνίας των πολιτών , συμπεριλαμβανομένων των εκπροσώπων του ιδιωτικού τομέα, και να εντατικοποιηθούν οι προσπάθειες για τη βελτίωση των μεθόδων εργασίας της εταιρικής σχέσης , ως βασικό βήμα για να καταστεί πιο αποτελεσματικό και λειτουργικό το περιφερειακό πλαίσιο. Ο στόχος είναι να διασφαλιστούν με τον τρόπο αυτό η καλύτερη προετοιμασία και η καλύτερη διάρθρωση των Ευρωμεσογειακών Διασκέψεων Υπουργών Εξωτερικών. Για να είναι ικανοποιητική η προετοιμασία των διασκέψεων των Υπουργών Εξωτερικών, το έγγραφο προτεραιοτήτων της Προεδρίας και η ανακοίνωση της Επιτροπής πρέπει να εγκρίνονται πολύ πιο πριν από την υπουργική διάσκεψη, οι δε προτεραιότητες που εκφράζουν όλοι οι εταίροι πρέπει να εξετάζονται και να λαμβάνονται δεόντως υπόψη. Οι ευρωμεσογειακοί Υπουργοί θα επιθυμούσαν, ενδεχομένως, να συναντώνται κάθε χρόνο, κατά το δεύτερο εξάμηνο, για να εγκρίνουν τις προτεραιότητες εφαρμογής του πενταετούς προγράμματος εργασιών για το επόμενο έτος. Οι λειτουργικές αυτές βελτιώσεις, σε συνδυασμό με την υποβολή διεξοδικότερων προτάσεων από την ad hoc επιτροπή μελέτης, θα προετοιμάσουν το έδαφος για νέες προόδους ως προς τη θεσμική διάρθρωση της εταιρικής σχέσης, μόλις το επιτρέψουν οι πολιτικές συνθήκες.

[1] Αλγερία, Αίγυπτος, Ιορδανία, Ισραήλ, Λίβανος, Μαρόκο, Παλαιστινιακή Αρχή, Συρία, Τυνησία και Τουρκία.